“Kuiskw chiwiihtamaatinaawaau,
awen e chimutiskuut namui anite e ishkwaahtemuuniyich maanishchaanishikamikuyuu uhchi piihcheu.
Aahchiiuh anite uhchi paastaahtawiyuu e wii piihchet.
Ekw an anite e ishkwaahtemuuniyich maanishchaanishikamikuyuu kaa uhchi piihchet eukw uyuu umaanishchaanishuuiiniimuwaauh anichii maanishchaanishach.
Aapahamaakuu maak aniyuu kaa kanuushkwaahtuweyich anit maanishchaanishikamikuhch.
Aniyuu maak maanishchaanisha nisituhtamiyuu upehtaakusuwin iskutak tiyepwaataach wesh wiya aniyuuh umaanishchaanishim.
Ekw maak piyechi wiiwiiyich ekw e ati nuushuushkaakut.
Aniyuu maak e ati wiiwiihtahaat wiya niikaanihteu.
Nuushuushkaakuu maak aniyuuh maanishchaanisha wesh nisituhtamiyuuh upehtaakusuwin.
Kutak aweyuu namui chika uhchi nuushuushkuweuch anichii maanishchaanishach.
Chika ushimeuch,
wesh taapaa nisituhtamuweuch maaniteuh upehtaakusuwiniyuu.”
Jesus chii wiihtamuweu uyuu chiskutamaacheu tipaachimuwiniyuu mikw maak namui uhchi nisituhtaakuu aniyuu taan kaa ishi aayimuutamuwaat.
Ekw maak Jesus miin kaa itaat,
“Kuiskw chiwiihtamaatinaawaau,
niya eukw ishkwaahtem anite wehchi piihchetwaau kaye anite wehchi wiiwiitwaau anichii maanishchaanishach.
Misiwe kutakach kaa takushihkwaau e wii wiiwiihtahaatwaau aniyuu maanishchaanisha eshkw ekaa uhchi takushinuuch chimutiskach wiyawaau.
Mikw maak namui uhchi nituhtaakuuch wiyawaau aniyuuh maanishchaanisha.
Niya eukw ishkwaahtem.
An awen niya e ihtaauch kaa uhchi piihchet chika pimaachihuu.
Taapwe chika wiihkuchihuu an awen kaye taapwe chika miyeyimuu.
Chimutisk takushinuu mikw chechii kachemutit maak chechii nipahiiwet maak chechii waanachihiiwet.
Niya maak wii nichii takushin chechii miiweyaan an pimaatisiiwin anit ekaa wiiskaat nuuhtepayihch chekwaan.”
“Niya eukw maanishchaanishuiinuu kaa miyu kanuweyimaat umaanishchaanishimh.
An awen kaa miyu kanuweyimaat umaanishchaanishimh chika pachishtinam upimaatisiiwin aniyuu umaanishchaanishimh chechii uhchi pimaachihuyich.
Ekw an mikw kaa utaaskunaakanuut chechii kanuweyimaat aniyuu maanishchaanisha ekaa maak chihchiwe maanishchaanishuiinuut,
ekaa tipiyeusiit aniyuu maanishchaanishah ushimuu iskutak wiyaapamaach mahiihkan e takushiniyich.
Ekw aniyuuh mahiihkanh kuywaaskuhtutawaayich peyakw aniyuuh maanishchaanisha ekw e paahpiwepahiituyich e ushimuyich aniyuuh kutak maanishchaanisha.
Ushimuu,
wesh mikw chii utaaskunaakanuu.
Namui chihchiwe aapateyimeu aniyuu maanishchaanisha.
Niya eukw maanishchaanishuiinuu kaa miyu kanuweyimaat umaanishchaanishimh.
Nichischeyimaauch nimaanishchaanishimach anichii kaa tipiyeusiyaan kaye maak wiyawaau nichischeyimakuch,
mwehch e ishi chischeyimit Uhtaawiimaau kaye maak niya e ishi chischeyimak.
Mitun maak nititeyihtamihiikuwaan chechii pachishtinisuuch chechii nipahiikuuch wiyawaau uhchi anichii nimaanishchaanishimach.
Kutakach maanishchaanishach nitayaawaauch ekaa utah uyuu maanishchaanishikamikuyuu uhchiitwaau.
Kaye wiyawaau maak yaaitei nika peshuwaauch.
Chika nisituhtamuch kaye wiyawaau nipehtaakusuwiniyuu ekw maak che peyakuhch maanishchaanishikamikw kaye chika peyakushuu an maanishchaanishuiinuu.”
“Eukw uyuu wehchi naashch saachihiit Uhtaawiimaau mitun e pachishteyimisuuch chechii nipahiikuuch chechii uhchi miin pimaatisiyuuch.
Namui awen nika chii nipahiikw chiishpin eshkw ekaa utihchipayiyiche taanit che pachishteyimisuuch chechii nipahiikuuch.
Nichii miikuun suuhkaatisiiwin chechii pachishteyimisuyaan chechii nipahiikuyaan kaye nichii miikuun suuhkaatisiiwin miin chechii pimaatisiyaan.
Nuuhtaawii uyuu kaa itashumit chechii ihtuuch.”
Ekw miin kaa pahkaanipayihuyich aniyuuh Jewa iinuuh iskutak piyehtaakut uyuu e itwet.
Mihchetu maak anichii Jewa iinuuch chii iteuch,
“Machiahchaahkwa piihchishkaakuu.
Chiiskweu.
Chekwaan wehchi nituhtawekw.”
Kutakach chii itweuch,
“Namui chipaa uhchi ishpish miyuuhtaakusuu awen e ayimit e piihchishkaakut machiahchaahkwa e ishpish miyuuhtaakusit uu naapeu e ayimit.
Taanite chipaa chii uhchi ishinaakuniyuu awen e piihchishkaakut machiahchaahkwa chechii ihtuutuwaat aweyuu ekaa waapahtamiyich chechii waapahtamiyich ekw.”